Il-Kunsill Ewropew kellu dibattitu strateġiku dwar ir-Russja. Huwa jikkundanna l-attivitajiet illegali, provokattivi u fixkiela Russi kontra l-UE, l-Istati Membri tagħha u lil hinn minnhom. Huwa jafferma mill-ġdid l-unità u s-solidarjetà tal-UE quddiem atti bħal dawn kif ukoll l-appoġġ tagħha għas-sħab tal-Lvant. Il-Kunsill Ewropew jesprimi s-solidarjetà tiegħu mar-Repubblika Ċeka u jappoġġa r-rispons tagħha. Il-Kunsill Ewropew jafferma mill-ġdid l-impenn tiegħu għall-ħames prinċipji li jirregolaw il-politika tal-UE fir-rigward tar-Russja. Huwa jistieden lir-Rappreżentant Għoli u l-Kummissjoni biex jippreżentaw rapport li jinkludi għażliet ta' politika dwar ir-relazzjonijiet bejn l-UE u r-Russja, f'konformità ma' dawn il-prinċipji, bil-ħsieb tal-laqgħa tiegħu f'Ġunju 2021. L-UE ser tibqa' tikkoordina mas-sħab tal-istess fehma. Il-Kunsill Ewropew jilqa' d-dħul fis-seħħ tal-Ftehim dwar il-Kummerċ u l-Kooperazzjoni bejn l-UE u r-Renju Unit fl-1 ta' Mejju 2021. Dan il-Ftehim, flimkien mal-Ftehim dwar il-Ħruġ u l-Protokolli tiegħu, jipprovdi l-qafas għar-relazzjonijiet tagħna mar-Renju Unit. Iż-żewġ Ftehimiet għandhom jiġu implimentati b'mod sħiħ u effettiv u l-istrutturi ta' governanza tagħhom għandhom isiru operazzjonali. Iż-żewġ Ftehimiet jippermettu li l-UE jkollha sħubija kemm jista' jkun mill-qrib mar-Renju Unit, filwaqt li tagħraf li pajjiż mhux membru tal-UE ma jistax igawdi mill-istess benefiċċji bħal membru u li r-relazzjoni trid tkun ibbażata fuq bilanċ bejn id-drittijiet u l-obbligi f'kull mument. Ir-relazzjonijiet mar-Renju Unit għandhom jibqgħu ta' benefiċċju reċiproku u fl-ebda ċirkostanza ma għandhom idgħajfu l-integrità tas-Suq Uniku, l-Unjoni Doganali jew l-awtonomija tat-teħid tad-deċiżjonijiet tal-UE. Il-Kunsill Ewropew jappella lir-Renju Unit biex jirrispetta l-prinċipju ta' nondiskriminazzjoni bejn l-Istati Membri. Il-Kunsill Ewropew jistieden lill-Kummissjoni tkompli bl-isforzi tagħha biex tiżgura implimentazzjoni sħiħa tal-Ftehimiet, inkluż fl-oqsma tad-drittijiet taċ-ċittadini tal-UE, is-sajd u l-kondizzjonijiet ekwivalenti ta' kompetizzjoni, filwaqt li tagħmel użu sħiħ mill-istrumenti skont il-Ftehimiet, f'koordinazzjoni kontinwa u fi djalogu permanenti mal-Kunsill u l-korpi preparatorji tiegħu f'konformità mal-prattika stabbilita. Il-Kunsill Ewropew ser jibqa' jsegwi l-kwistjoni u l-UE ser tkompli tkun magħquda fid-djalogu tagħha mar-Renju Unit. Nilqgħu l-waqfien mill-ġlied li għandu jġib fi tmiemha l-vjolenza. L-UE ser tkompli taħdem mas-sħab internazzjonali biex jerġa' jinbeda proċess politiku. L-UE ttenni l-impenn sod tagħha għas-soluzzjoni ta' żewġ stati. Il-Kunsill Ewropew jassoċja ruħu mad-dikjarazzjoni tal-ECOWAS u l-Unjoni Afrikana u jikkundanna b'mod qawwi l-ħtif tal-President tat-Tranżizzjoni tal-Mali u l-Prim Ministru u jappella għall-ħelsien immedjat tagħhom. L-Unjoni Ewropea hija lesta tikkunsidra miżuri mmirati kontra l-mexxejja politiċi u militari li jimpedixxu t-tranżizzjoni Maljana. Ara l-paġna tal-laqgħa